Document ID: /roh_data/filtered/fineweb-2-filterrobots_roh.jsonl.gz/55289

Da Flavia Hobi – Quest onn porscha RTR in chalender d’advent per uffants spezialmain creativ. Inizià da Flavia Walder, scolasta da chant e musica sco era dirigenta da differents chors d’uffants e giuvenils en Surselva, è naschì in chalender d’advent per uffants audiovisual. Davos 24 portas sa chattan chanzuns e versets concepidas uschia ch’ils uffants pon chantar e sautar ensemen cun lur amis, las famiglias e tut quellas e quels che han gust. Ma i na vegn betg be chantà - sin la pagina rtr.ch/advent sa chattan era differents tips per zambregiar, recepts per far creflis u desserts e natiralmain era ils texts da las differentas chanzuns. Flavia Walder ha pussibilità a latabla.ch da guardar in pau davos las culissas.
Gist sco emprim interessa numnadamain, cura e nua ch’ella ha insumma gì l’idea, tge che ha dà ad ella l’impuls per quest project: “Avon bein in onn (ei era gest temps d’advent) sundel entrada en scoletta a Flem e hai viu co ils scolarets han mirau il calender d’advent audiovisual dad Andrew Bond. Lu vai jeu tertgau: quei ston nos affons romontschs era haver.” Cun RTR ha Flavia Walder chattà ina prima partenaria per realisar quest idea. “Jeu lavurel e contel fetg bugen cun affons ed jeu sun perschuadida che far musica promova il svilup dils affons e sveglia en els emoziuns necessarias per il mintga di.” Ella sco er RTR vulan cun quai animar las famiglias da chantar cun lur uffants – la fin finala fai gea uschè bain
Jeu vai bugen Nadal...
Avair Nadal gia la stad e l’atun era nagin problem per Flavia. “Sco musicista sundel disada da gia cantar egl atun canzuns da Nadal, oravontut lu cu ei va per preparar in concert da Nadal. Jeu vai bugen Nadal e contel fetg bugen canzuns da Nadal.” Spezial saja stà da prender or la decoraziun da Nadal, da far si in pignol, da trair en vestgadira d’enviern ed uschia vinavant. E natiralmain datti tar in tal project era ina u l’autra sfida. Quella saja surtut stada “dad integrar tut ils tschun idioms ed encurir aschia canzuns che van a prau cun il calender. Lu eri d’emprender las canzuns cun l’endretga pronunzia.” Per la filmada dal chalender d’advent sa mussavi dentant adina puspè sco pretensius da chantar, da sunar clavazin, da moderar l’emissiun e medemamain da guardar en la camera gista.
Flavia Walder è fitg cuntenta cun la realisaziun dal chalender d’advent e la grondiusa collavuraziun cun la glieud responsabla da RTR. Gist ils dis da la filmada dal chalender d’advent hajan plaschì il meglier ad ella. “Nus havein giu in grondius temps ensemen. Nus eran in pign team ch’essan secapi fetg bein e quei naven digl emprem mument.” Atras questa bun’atmosfera – colliada cun bleras risadas – è ella adina sa sentida bain durant il filmar. E tge ha plaschì il meglier als uffants? “Ils affons han gudiu en general da separticipar, denton ei la porta en cuschina cun far creflis segirafranc stada lur porta preferida.”
Nus spetgain plain mirveglias sin ils resuns dals uffants e da las famiglias
Ideas per proxims projects haja ella dal rest anc bleras, manegia Flavia - uschia che nus ans pudain legrar. Ma per il mument ans legrain nus sin la publicaziun dal chalender d’advent - sco Tamara Deflorin, scheffa communicaziun e marketing tar RTR. E sco l’inizianta spetga er ella “plain mirveglias sin ils resuns dals uffants e da las famiglias.” Cuntrari ad ellas duas na savain nus ed ils uffants dentant anc betg tge che sa chatta davos las portas, ma garantì procura mintga porta ed uschia mintga di per blers surrirs e per gronds plaschairs tar pitschen e grond.
Il chalender è accessibel a partir dals 01-12-2021 sin www.rtr.ch/advent.
-Cuntribuziun pajada-
Text: Flavia Hobi
Fotografias: (c) RTR
Dapli: https://www.rtr.ch
Forsa er insatge per vus:
-
5 giadas quatter paraids Da Silvana Derungs (DRG) – La lingua rumantscha è ritga. Quai savain nus. Nossa lingua è noss da chasa, uschia in bonmot.…
-
5 giadas sco chaun e giat Da Silvana Derungs (DRG) – La lingua rumantscha è ritga. Quai savain nus. E ch’i dat nundumbraivlas locuziuns e proverbis cun animals, quai…
-
Ursina – ina vusch che connectescha corp ed olma Da Benedetto Vigne - La chantautura sursilvana sesenta a Turitg ans surprenda cun ses segund portatun cumplessiv, l’album «When I Let Go».…
-
5 bels nums dad umens Da Silvana Derungs (DRG) – La lingua rumantscha è ritga. Quai savain nus. E che nums rumantschs èn bels, quai san era…